依韻和李君讀余注孫子
作者：梅堯臣
朝代：宋

paragraphs: 我世本儒術，所談聖人篇。
聖篇闢乎道，信謂天地根。
衆賢發藴奧，授業稱專門。
傳箋與注解，璨璨今猶存。
始欲沿其學，陳跡不可言。
唯餘兵家說，自昔罕所論。
因暇聊發篋，故讀尚可溫。
將爲文者備，豈必握武賁。
終資仁義師，焉愧道德藩。
揮毫試析理，已厭前輩繁。
信有一日長，可壓千載魂。
未涉勿言淺，尋流方見源。
廟謀盛夔禼，正議滅烏孫。
吾徒誠合進，尚念有親尊。